b'\n_START_ARTICLE_\nAr\xc3\xa0bia (prov\xc3\xadncia romana)\n_START_SECTION_\nGeografia\n_START_PARAGRAPH_\nLa pen\xc3\xadnsula \xc3\xa9s i era limitada a l\'oest per la mar Roja (Arabicus Sinus) i els golfs d\'Aqaba (Sinus Aelaniticus) i de Suez (o golf d\'Hero\xc3\xb2polis), a l\'est pel golf d\'Oman (Sinus Paragon) i l\'oce\xc3\xa0 \xc3\x8dndic (Erythraeum Mare), i al nord pel golf P\xc3\xa8rsic (Persicus Sinus)._NEWLINE_Els principals caps de la pen\xc3\xadnsula foren: el Poseidonium (Ras Mohammed), al nord de la mar Roja; el Palindromus (Bab al-Mandeb), al sud de la mar Roja; el Syagrus o Corodamum (Ras al-Had), a l\'est (al golf d\'Oman), i el Macela (Ras Musandam), al golf P\xc3\xa8rsic._NEWLINE_L\'interior \xc3\xa9s format per la regi\xc3\xb3 del Najd, que vol dir "les altures"; a la part occidental hi ha la Tihama (la Plana), entre el Hedjaz al nord i el Iemen al sud. A la part oriental la regi\xc3\xb3 \xc3\xa9s coneguda com Al-Hasa._NEWLINE_Les principals muntanyes foren el Djebel Tibout (a l\'est del golf d\'Aqaba), el Djebel Yafai (al sud-oest) i el Djebel Akdar, a Oman._NEWLINE_En foren productes t\xc3\xadpics l\'encens, la mirra, la goma i, m\xc3\xa9s tard, el caf\xc3\xa8.\n_START_SECTION_\nHist\xc3\xb2ria\n_START_PARAGRAPH_\nEls \xc3\xa0rabs eren independents en temps d\'Alexandre el Gran. Ant\xc3\xadgon va enviar el seu lloctinent Ateneu a sotmetre\'n les tribus per\xc3\xb2 fou derrotat i el seu fill Demetri va haver de signar-hi un tractat de pau. Sota els sel\xc3\xa8ucides els caps tribals \xc3\xa0rabs van ser amics dels emperadors, que al mateix temps van fer freq\xc3\xbcents expedicions al sud de Palestina, on foren rebutjats pels \xc3\xa0rabs idumeus i, m\xc3\xa9s tard, per la dinastia dels macabeus, d\'origen idumeu, que va governar Palestina._NEWLINE_August va enviar una expedici\xc3\xb3 a l\'Ar\xc3\xa0bia Feli\xc3\xa7 el 24 aC dirigida per Eli Gal (Aelius Gallus), assistit per Obodas, rei de Petra i dels \xc3\xa0rabs nabateus. L\'expedici\xc3\xb3 va arribar fins a Marsyabae, la capital de Sab\xc3\xa0, per\xc3\xb2 es va haver de retirar a causa de la set._NEWLINE_L\'any 105 la part d\'Ar\xc3\xa0bia a l\'est de Damasc i cap al sud fins a la mar Roja fou incorporada a Roma i es va formar la prov\xc3\xadncia d\'Ar\xc3\xa0bia amb capitals a Petra i a Bostra (al sud i al nord). La prov\xc3\xadncia fou engrandida per Septimi Sever el 195 i es creu que es va dividir en dues prov\xc3\xadncies: Ar\xc3\xa0bia Menor o Ar\xc3\xa0bia P\xc3\xa8tria (Arabia Minor, Arabia Petraea) i Ar\xc3\xa0bia Major (Arabia Maior), ambdues subjectes a llegats imperials anomenats consularis, amb una legi\xc3\xb3 cadascun._NEWLINE_Amb Constant\xc3\xad el Gran es va dividir definitivament en dues prov\xc3\xadncies: la part sud, amb Petra i que inclo\xc3\xafa la pen\xc3\xadnsula del Sina\xc3\xad i Edom (\xc3\xa9s a dir l\'Ar\xc3\xa0bia P\xc3\xa8tria i altres territoris) fou coneguda com a Palestina Salutaris i despr\xc3\xa9s Palestina Tercera (Palestina Tertia) (sota un pretor); la part oriental, amb capital a Bostra, fou l\'Ar\xc3\xa0bia Major (primer sota un pretor i despr\xc3\xa9s un dux). Fou reanomeada Augusta Libanesa del 294 al 390 i des aquesta data va recuperar el seu nom d\'Ar\xc3\xa0bia sense cap m\xc3\xa9s afegit. Va pasar als \xc3\xa0rabs vers el 635.'